b'\n_START_ARTICLE_\nJo\xc5\xbee \xc4\x8casar\n_START_SECTION_\nIgralska kariera\n_START_PARAGRAPH_\nV mladih letih je treniral nogomet in atletiko ter hokej na travi za\xc4\x8del trenirati relativno pozno, leta 1977 v rodnih \xc4\x8cepincih. Takoj na za\xc4\x8detku je pokazal velik talent in se kmalu prebil v mladinsko reprezentanco Slovenije. Leta 1979 je s HK \xc4\x8cepinci osvojil republi\xc5\xa1ko prvenstvo Slovenije in se po tem uspehu preselil, v takrat najmo\xc4\x8dnej\xc5\xa1i pomurski hokejski klub HK Pomurje. Kmalu je kljub mladosti, tudi v novem klubu, postal eden izmed vodilnih igralcev. Preizkusil se je na razli\xc4\x8dnih igralnih pozicijah, a bil najbolj\xc5\xa1i kot obrambni igralec. Njegove dobre igre niso ostale neopa\xc5\xbeene in postal je mladinski reprezentant Jugoslavije, za katero je odigral dve tekmi. Nato je bil tudi \xc4\x8dlan mlade reprezentance (U-21) in z njo, leta 1980 od\xc5\xa1el na odmevno gostovanje v Egipt. Na koncu je za mlado reprezentanco Jugoslavije zbral osem nastopov. _NEWLINE_Za \xc4\x8dasa slu\xc5\xbeenja voja\xc5\xa1kega roka je leta 1982 hokej igral za HK Svoboda iz Ljubljane. Po vojski se je vrnil v HK Pomurje in bil do leta 1991 prisoten pri vseh ve\xc4\x8djih uspehih kluba, tako na zveznem nivoju, republi\xc5\xa1kih tekmovanjih, kot tudi mednarodnih turnirjih. S HK Pomurje je na tekmovanjih v Sloveniji skupno osvojil, \xc5\xa1est naslovov republi\xc5\xa1kega prvaka, devet naslovov pokalnega zmagovalca in bil petkrat republi\xc5\xa1ki prvak v dvoranskem hokeju._NEWLINE_Po osamosvojitvi Slovenije je leta 1991 prestopil v HK Lipovci, s katerimi je nato igral do konca sezone 1999/2000. Vmes se je za eno sezono 1995/1996 vrnil v HK Pomurje. Ob osvojitvi svojega prvega naslova dr\xc5\xbeavnega prvaka, v sezoni 1992/1993 s HK Lipovci, je bil progla\xc5\xa1en tudi za najbolj\xc5\xa1ega igralca dr\xc5\xbeavnega prvenstva. S HK Lek Lipovci je na koncu skupno osvojil sedem naslovov dr\xc5\xbeavnega prvaka ter tri naslove pokalnega zmagovalca. Nastopil je tudi je tudi na dveh evropskih klubskih prvenstvih skupine C, leta 1997 v Stockholmu in leta 1999 na Dunaju ter obakrat osvojil sedmo mesto. _NEWLINE_Za dr\xc5\xbeavno reprezentanco Slovenije je igral le v letih 1992 in 1993 in zbral pet nastopov. Nekaj nastopov je v letih 1993 in 1994 zbral tudi za reprezentanco v dvoranskem hokeju, nato se je igranju v reprezentan\xc4\x8dnem dresu odpovedal.\n_START_SECTION_\nTrenerska kariera\n_START_PARAGRAPH_\nPo kon\xc4\x8dani karieri je leta 2000 prevzel vodenje dr\xc5\xbeavne reprezentance in jo prvi\xc4\x8d vodil na Panonskem pokalu v Budimpe\xc5\xa1ti. V letu 2001 je na prijateljski tekmi proti Mad\xc5\xbearski (5:4) v Moravskih Toplicah, reprezentanco popeljal do zgodovinske prve mednarodne zmage. Reprezentanco je vodil tudi na kvalifikacijah za evropsko prvenstvo v polskem Poznanju, kar je bil za Slovenijo sploh prvi nastop v kvalifikacijah. V letih 2002 in 2003 je z reprezentanco osvojil dve tretji mesti na Panonskem pokalu. Bronasto medaljo pa je z reprezentanco v dvoranskem hokeju, osvojil tudi na evropskem dvoranskem prvenstvu skupine C v Bresci. Reprezentanco je skupno vodil na dvaindvajsetih tekmah, od tega \xc5\xa1tiri tekme v dvorani. Ta \xc5\xa1tevilka ga med vsemi selektorji do sedaj, postavlja na prvo mesto._NEWLINE_Za kratek \xc4\x8das je v sezoni 2000/2001 prevzel treniranje HK Moravske Toplice, vendar se je vodenju kluba kasneje zaradi slu\xc5\xbebenih obveznosti odpovedal.'